
הארכת משך הזכאות ללימודים באולפן וסל הקליטה בתקופת הקורונה לעולים חדשים


היו"ר דוד ביטן:

אני מתכבד לפתוח את הישיבה. הנושא היום הוא הארכת משך הזכאות ללימודים באולפן וסל הקליטה בתקופת הקורונה לעולים חדשים. הדיון מתקיים בעקבות יזמתם של חברי הכנסת אנדרי קוז'ינוב ויואל רזבוזוב. דנו בזה דרך אגב גם עם השרה, כשישבנו על זה. 

אתם יודעים שהקורונה פגעה בכל ה אוכלוסיות במדינת ישראל, אבל לעולים החדשים המצב קשה יותר בגלל כל מיני סיבות. שרת הקליטה הביאה לאישורו של מענק קורונה ייחודי על סך 500 ₪ לאלפי משפחות של עולים חדשים שעלו לישראל ב-2020 ושאינן זכאיות לטיפול המוסד לביטוח לאומי. טרם החלטה זו העולים החדשים הופלו לרעה על ידי המוסד לביטוח לאומי בהחלטת ממשלה לזכאות למענקים המיוחדים. המענק אושר ב-9 ביוני 2020. 

בדיון זה מוצע להכפיל את משך הזכאות לסל הקליטה ולהאריך את האפשרות ללמוד באולפנים. בשנת 2019 עלו 35,436 עולים חדשים. בתחילת 2020 עלו, לא הרבה בינתיים, 7,826. מעריכים שעכשיו יהיה. בארץ פועלים 90 אולפנים, בשנת 2018 למדו 18,695 איש באולפנים, בשנת 2019 למדו 20,209 איש ואישה, 75% סיימו לימודי אולפן. סיבות לנשירה הן יציאה לעבודה ובעיות בריאות. בשנת 2020, 5,826 לומדים, מתוכם רק 165 סיימו. כנראה בגלל הקורונה. המימון לפעילות האולפנים ממשרדי הקליטה והחינוך, שכר המורים ממומן על ידי משרד החינוך, הלימודים באולפנים מתבצעים בשיטת הוואוצ'רים, מסלול שוברים. אתם צריכים להסביר לנו קצת על העניין של הוואוצ'רים האלה. עולים חדשים שלא יצליחו לסיים את לימודי האולפן שלהם עד ל-21 באוגוסט 2020 יצטרכו לבקש ממשרד הקליטה הארכת המועד המזכה. מדובר בטרטור מיותר. 

אתם תציגו ואנחנו נמשיך לאחר מכן. בבקשה.

תודה היו"ר. תודה על הדיון. באמת אני וחבריי שיושבים כאן מקבלים המון פניות מעולים חדשים שרק עלו בשנה האחרונה לארץ, שנמצאים במצב מאוד מאוד רע. באמת המצב הוא רע. אנחנו מדינת עליה, אנחנו מעודדים עליה, רק כשמגיעים לכאן, הם נתקלו בגלל מצב החירום במצב שהם לא חשבו שהם יהיו בו, הם פשוט לא הצליחו לסיים את האולפן שלהם, או שהלימודים נפסקו בכלל, או שהם עברו לזום, וללמוד רק על פי זום נורא קשה להם, ופשוט לא רכשו את השפה. מעבר לכך, הם לא מצליחים להשיג עבודה בשוק החופשי, כי אנחנו רואים מה קורה היום במדינה. גם אין להם שפה, גם אין להם עבודה, כמה שזה נשמע קלישאתי, וגם מבחינת הפרנסה, מה שמקבלים מהמדינה, הזכאות לסל קליטה של חצי שנה נגמרת, ואז הם עוברים להבטחת הכנסה וזה פשוט לא מספיק. משפחות שלמות נאלצות להתקיים מ-1,700 ₪ בהבטחת הכנסה, הם פשוט לא מסוגלים. אנחנו מקבלים פניות שהם נמצאים במצב מאוד מאוד גרוע.

אנחנו ניכנס בהמשך למספרים המדויקים, כמה זה עולה, איך אנחנו עושים את זה, איך אנחנו מחזירים להם את שעות האולפן, איך אנחנו מצליחים להרחיב להם את הזכאות לסל הקליטה, אבל חשוב מאוד שאנחנו עושים את הדיון הזה לעזור להם, כי באמת עולים חדשים שעלו לארץ זאת אוכלוסייה היום שהיא אחת האוכלוסיות שהכי בסיכון כאן במדינת ישראל וחשוב מאוד לעזור. אז תודה על הדיון ואני מודה לכל חבריי שהגיעו לכאן וכולנו ביחד כאן באותו מצב, רוצים לסייע להם. תודה.

אנדרי קוז'ינוב (יש עתיד-תל"ם):

אני כמובן מצטרף לכל מה שיואל אמר. קיבלנו את הנתונים העדכניים. אמנם 7,000 איש זה נשמע כאילו לא הרבה מתחילת השנה, אבל עדיין, גם מתוך החבר'ה שעלו בשנת 2019, גם מתוך אלה שסיימו אולפנים והתחילו לעבוד, הרבה פוטרו, להרבה אין את הזכאות לדמי אבטלה. אמנם שוב תודה למשרד הקליטה שהם מתקיימים מהמענק של משרד הקליטה, אבל זה עדיין לא מספיק ובטווח הזמן המיידי אין שום סיכוי שהם ימצאו עבודה ויצליחו להתפרנס בכבוד. לכן חשבנו לנכון ליזום את הדיון הזה ולראות כיצד ניתן לסייע להם, כי כרגע המצב הוא באמת בכי רע, אנשים ממש נכנסים לסף פת לחם, כולל כאלה עם ילדים, חלקם חושבים לחזור לארץ מוצאם כי פשוט אין, בשנה הראשונה, אם אתה לא מצליח לפרנס את עצמך אז המצב באמת גרוע.

לפי האומדן התקציבי שמופיע כאן במסמכים, מדובר בלא מעט כסף, ועדיין צריך למצוא את החלופה, ניסיון לעזור לחבר'ה האלה, בהנחה שכמובן יהיה גל נוסף. אבל שוב, במצב התעסוקה בארץ דהיום זאת הקבוצה הכי חלשה שלא תדע גם להשתלב, גם בעבודות אגב הכי כביכול, מה שנקרא, העבודות השחורות, הפשוטות. כי גם עבודות כאלה כבר אין. כמה כבר שליחים צריך בסופרים? אז זה המצב, לכן אני מקווה שנמצא את הפתרון הראוי.

היו"ר דוד ביטן:

אני רוצה להבין מה אתם מבקשים בדיוק. אתם מבקשים הארכה של עוד חודשיים לאלה שלומדים באולפן?

אנדרי קוז'ינוב (יש עתיד-תל"ם):

מעבר לזה. אנחנו מבקשים לבחון את הארכת סל הקליטה לחצי שנה.

שלומית אבינח:

את משך הזכאות, אתם מתכוונים?

אנדרי קוז'ינוב (יש עתיד-תל"ם):

לא. האולפנים זה סיפור נוסף, זה סיפור שונה. וסל הקליטה זה סיפור שונה. אלה שני דברים נפרדים. ברגע שסל הקליטה נגמר והוא לא מוצא עבודה, הוא זכאי למענק מטעם משרד העליה, מענק מחייה, שזה כסף יחסית זעום, 1,700 שקל לאדם. אי אפשר להתקיים מהכסף הזה. לכן אנחנו מבקשים להאריך את הזכאות לסל קליטה לעוד חצי שנה. עכשיו, צריך לראות לפי איזה חתך. מתי הבנאדם עלה, האם הוא עובד, האם הוא מקבל מענק, באיזה תנאים צריך לקזז את המענק מסל הקליטה שיוענק, ובנוסף, אם אנחנו מאריכים את משך הלימוד באולפנים, אז לאותו טווח מן הסתם צריך להאריך גם את הזכאות לסל קליטה. כי אם אנשים ילמדו הם לא יעבדו.

היו"ר דוד ביטן:

הביטוח הלאומי פה?

שלומית אבינח:

לא.
היו"ר דוד ביטן:

אז אני רוצה להבין. מצד אחד אנחנו מדברים על האולפנים.

יואל רזבוזוב (יש עתיד-תל"ם):

השלמת שעות אולפן.

היו"ר דוד ביטן:

לתת להם הארכה בגלל הקורונה הם לא למדו, אז הם צריכים עוד חודשיים.

אנדרי קוז'ינוב (יש עתיד-תל"ם):

ראית, 165 מסיימים.

היו"ר דוד ביטן:

לתת לחבר'ה מהאולפנים עוד חודשיים על מנת להמשיך ללמוד, זה דבר אחד. דבר שני, אתם מדברים על משהו אחר לגמרי, הנושא של סל הקליטה.

יואל רזבוזוב (יש עתיד-תל"ם):

זה שונה אבל זה מתקשר ביחד.

היו"ר דוד ביטן:

כן, אבל זה חופף בנקודה מסוימת. מה שאתם מבקשים, העלות התקציבים של האולפנים לחודשיים היא מינימלית, והעלות של מה שאתם מדברים היא מאוד גדולה. הנושא השני הוא לא נושא פשוט. אבל השאלה אם אנחנו יכולים, אם מגיעה להם השלמת הכנסה, כי הם לא עובדים.

יואל רזבוזוב (יש עתיד-תל"ם):

מגיעה להם הבטחת הכנסה. אנחנו מבקשים להמיר את הבטחת ההכנסה עכשיו לגובה של סל הקליטה. זה מה שאנחנו מבקשים.

היו"ר דוד ביטן:

כמה זה סל קליטה לחודש?

יואל רזבוזוב (יש עתיד-תל"ם):

כ-2,600, והבטחת הכנסה זה כ-1,700. ההפרש פה לדעתי הוא כ-1,000 ₪. משהו כזה.

היו"ר דוד ביטן:

למה, הבטחת הכנסה זה 2,000 ומשהו.

אנדרי קוז'ינוב (יש עתיד-תל"ם):

לא, זה לא אבטלה.

יואל רזבוזוב (יש עתיד-תל"ם):

היו"ר, אנחנו ניכנס למספרים. אבל אני אומר שאם הממשלה מוצאת כסף לעניינים של פוליטיקאים עצמם, אז לעולים חדשים אני בטוח שאפשר למצוא.

היו"ר דוד ביטן:

טוב. רציתי לראות מה הבקשה. אתם מדברים על שני דברים. מישהו רוצה לומר משהו?

אלכס קושניר (ישראל ביתנו):

קודם כל דיון סופר חשוב. וזו מסיבה אחת מאוד מאוד פשוטה. צריך להבין שסל הקליטה ניתן לעולים חדשים בעיקר במטרה אחת, לאפשר להם דמי מחייה תוך כדי זה שהם רוכשים את הכלי החשוב ביותר לשילוב בחברה הישראלית וזה השפה. אנחנו ראינו שבתקופה של החל מה-15 למרס עד סוף חודש מאי, בכלל שום אולפן לא עבד, כולל האולפנים העירוניים, ועד כמה שאני מבין, אולפנים פרטיים עדיין לא חזרו לפעילות, זה אותה תכנית ואוצ'ר.

דגנית סנקר:

	חזרו חלקית. אני אסביר.

אלכס קושניר (ישראל ביתנו):

חזרו חלקית. זה אומר שהאנשים האלה שהיום נאלצים להכנס לתוך שוק העבודה בלי שרכשו את הכלי החשוב ביותר, השפה, יימצאו בתחתית שרשרת המזון מבחינת היכולת שלהם להשתלב. ואם אתה לוקח בחשבון גם את העובדה ששוק התעסוקה היום הוא בדיוק הפוך ממה שהיה ב-15 למרס, זאת אומרת האבטלה מאוד מאוד גבוהה, וזה אומר שיש תחרות על כל מקום ומקום, העולים האלה נמצאים בחיסרון יחסי מאוד מאוד משמעותי.

לכן חושב שתפקידנו של כולנו זה לאפשר להם לממן להם את המחייה עד שהם יסיימו את האולפן. אני מאמין שכל אחד לפי איפה שהוא נמצא. יש כאלה שהיו חודשיים באולפן בזמן הזה, יש כאלה שהיו שלושה חודשים בזמן הזה, כל אחד והשלב שלו. אבל אנחנו חייבים לעשות את זה. זה דבר אחד.

דבר נוסף שחשוב לעשות, ואני מבקש להעלות את זה כהצעה לסדר, אנחנו חייבים לראות איך אנחנו מתגברים את התכנית של קידום העסקה של משרד הקליטה כדי לאפשר או כדי לתמרץ את המעסיקים לקחת את העולים לעבודה. כי אני אומר לך שוב פעם, החסרון היחסי שיש לעולים החדשים הטריים בעיקר בעיקר בשפה אבל גם ביכולת להבין ולהתחבר למציאות הישראלית מבחינת שוק העבודה, הולך להיות קריטי והבטחת הכנסה ממשרד הקליטה זה באמת סכום שהוא לא גבוה ואי אפשר להתקיים ממנו.

לכן אני מבקש לעשות שני דברים: אחד, אני מצטרף לחבריי אנדרי ויואל לגבי הסיפור של הארכת סל הקליטה כדי לאפשר לאנשים לסיים את האולפן, ודבר נוסף, לראות איך אנחנו בונים תמריצים למעסיקים לקחת את העולים החדשים לעבודה.

היו"ר דוד ביטן:

בוא נעזוב רגע את הנושא של התעסוקה כי גם השרה ביקשה את הדיון הזה. נשאיר את זה לדיון אחר. לא נערבב. טלי בבקשה.

טלי פלוסקוב (הליכוד):

קודם כל תודה ליו"ר בכלל על הדיון וליוזמים כמובן. לי יש תחושה, אני כמו כל אחד שיושב כאן בשולחן מקבלת המון פניות מאנשים שפשוט לא יודעים מה לעשות בסיטואציה הזאת. הם אזרחים חדשים במדינה שלנו והם באמת לא יודעים מה לעשות בסיטואציה הזאת. אנחנו צריכים 1. לכוון אותם ו-2. באמת לדאוג להם. 

לי יש תחושה שאנחנו דאגנו, ודאגנו לא רע, לקבוצות שונות של האנשים בחברה הישראלית, ושכחנו לגמרי את הקבוצה הזאת של עולים חדשים שממשיכים להגיע לארץ ואני זוכרת עוד סיפור שהעליתי בפני המנכ"ל ואני מודה לו שהדבר נפתר, על זה שאפילו אותם 500 שקל שחילקנו לכל האזרחים במדינה שלנו, ותיקים, מי שנחשב לעולה חדש הוא לא קיבל מלכתחילה. אחר כך התערבנו ואחר כך עשינו, ושוב, אני מבקשת למסור תודה גם לשרה וגם למנכ"ל.

אבל אני חושבת שבמקום לקחת ולזרוק פה רעיונות, ויש פה הרבה על מה לדבר, צריך לבנות חבילה של עזרה לעולים חדשים שבעצם נפלטו מהעזרה לכל אזרח של מדינת ישראל. הם נמצאים במצב יותר רגיש מכל אחד מאתנו. שפה, זה דבר אחד. דבר שני, הם לא עבדו פה, לא הייתה להם אפשרות לעבוד 12 חודשים כדי שתהיה להם זכאות לאבטלה. הם לא שייכים לשום קבוצה. אז מה קורה? צריך למצוא פתרון נקודתי לקבוצת האנשים האלה.

אני לא אדבר על הסכומים. אני רואה את הסכומים, מה שהונח בפנינו מטעם משרד העליה והקליטה, אלה באמת סכומים מאוד גבוהים, אבל אנחנו חייבים למצוא נוסחה. שוב, יושבים כאן אנשי מקצוע, הם צריכים לומר לנו את כל הנושאים ששייכים לעולים. אנחנו רק מעלים את הסוגיות שפנו אלינו. אתם בוודאי יודעים עוד עם מה אנשים מתמודדים. לכן אני לא רוצה להגיד לכם 'זה תעשו', 'זה אל תעשו'. תכינו אתם תכנית כוללת שנוגעת בכל אדם שנשאר מחוץ לתמונת העזרה של המדינה שנותנת היום לקבוצות רבות של אנשים. 

ואז אדוני היו"ר, אני חושבת שברגע שהתכנית תהיה מוכנה, בטח ובטח אני בטוחה שהשרה תשמח לקדם את הדבר הזה, אנחנו ניתן לה את כל הגיבוי, ונראה איך אנחנו מתקדמים עם זה. אבל זה שהקבוצה הזאת לא יכולה להשאר ללא תשומת לב של המדינה, זה חד משמעי. יש פה טעות מאוד גדולה בעיני. אגב, המכתבים שאני מקבלת, המשפט האחרון הוא מאוד מסוכן מבחינתי. "או שאנחנו מסתדרים או שאנחנו יורדים מהארץ, חוזרים" וזה בעיני המשפט הכי קשה. אסור שזה יקרה. אנחנו צריכים להיות לצידם של האנשים האלה בנקודת זמן כל כך קריטית. גם עבורם וגם כמובן עבור המדינה.

אנדרי קוז'ינוב (יש עתיד-תל"ם):

עובדתית, המוטיב הזה של ירידה מהארץ חוזר אצל כולם.

טלי פלוסקוב (הליכוד):

ברור. אני מאמינה שמה שאני מקבלת יש גם אצלכם.

היו"ר דוד ביטן:

מי נמצא כאן ממשרד הקליטה?

שלומית אבינח:

אבל יש שלושה פונים.

היו"ר דוד ביטן:

אנחנו קודם נשמע את משרדי הממשלה. עם כל הכבוד לפונים.

שלומית אבינח:

זה כדי לתאר את המצוקה.

דגנית סנקר:

אני אומר כמה דברים, כמובן שכל מה שתואר פה על הקושי ועל ההתמודדות בעידן הקורונה, וגם על ---

היו"ר דוד ביטן:

אני רוצה להבין, מה שכתבתם פה 370, זה 375 מיליון, נכון?

דגנית סנקר:

נכון מאוד.

היו"ר דוד ביטן:

זה מתייחס לכמה?

דגנית סנקר:

	להארכה של חצי שנה נוספת כמו שהציע חבר הכנסת. זאת אומרת אם אנחנו היום ---

היו"ר דוד ביטן:

לפי כמה עולים?

אנדרי קוז'ינוב (יש עתיד-תל"ם):

לפי כלל העולים מתחילת 2019.

יואל רזבוזוב (יש עתיד-תל"ם):

כן אבל אם תקחו בחשבון שיש להם הבטחת הכנסה ותורידו את זה---

טלי פלוסקוב (הליכוד):

חצי שנה, זאת אומרת אם אני מחלקת את זה בחלקי שש, זה העלות של חודש?

דגנית סנקר:

נכון. אבל אומר ח"כ רזבוזוב שאם נעשה את ההפרש שבין הבטחת הכנסה לדבר הזה, אנחנו עדיין נהיה במספרים מאוד גבוהים של מעל 200 מיליון.

היו"ר דוד ביטן:

איך הגעתם למספרים האלה?

טלי פלוסקוב (הליכוד):

אז אולי לא צריך להגדיל לחצי שנה?

היו"ר דוד ביטן:

מה אתם מבקשים, להכפיל את סל הקליטה? איך זה יכול להיות?

יואל רזבוזוב (יש עתיד-תל"ם):

לא, יש הבטחת הכנסה נגיד ---

היו"ר דוד ביטן:

לא, אני מדבר על המספר הזה. כמה היום סל הקליטה?

יואל רזבוזוב (יש עתיד-תל"ם):

בואו נחשב, יש מספרים.

היו"ר דוד ביטן:

לא, כמה היום סל הקליטה?

דגנית סנקר:

סל הקליטה מופיע במסמך שנמצא לכולכם בעמודה שנקראת "תעריף סל". זה בנוי מהרכבים, שזה החצי השני ---

היו"ר דוד ביטן:

כמה היום סל הקליטה?

דגנית סנקר:

זוג שמגיע לארץ מקבל 35,000 שקל. 

אנדרי קוז'ינוב (יש עתיד-תל"ם):

למשך חצי שנה.

היו"ר דוד ביטן:

מה אתם רוצים, להעלות את זה בעוד חצי שנה?

אנדרי קוז'ינוב (יש עתיד-תל"ם):

כן. אבל זה עניין תלוי.

היו"ר דוד ביטן:

לא נקבל את זה, חבר'ה.

אנדרי קוז'ינוב (יש עתיד-תל"ם):

אנחנו נמצא את הנוסחה.

יואל רזבוזוב (יש עתיד-תל"ם):

שניה, בואו נעשה פה סדר. זה 35,000 לחצי שנה ואז יש להם עוד הבטחת הכנסה, חצי שנה הם מקבלים כסף, קוראים לזה הבטחת הכנסה. מה שאנחנו מבקשים, את גובה הבטחת הכנסה, להשלים את זה לגובה של סל הקליטה, ל-35,000. אם לדוגמה הם מקבלים 20,000 הבטחת הכנסה, משהו כזה, אז שיקבלו 35,000, עוד 15,000.

היו"ר דוד ביטן:

כמה הם מקבלים הבטחת הכנסה?

דגנית סנקר:

יש פה גם את התעריפים, אבל בוא נניח---

היו"ר דוד ביטן:

בערך.

דגנית סנקר:

בני זוג, אפשר להגיד ש-10,000. 

יואל רזבוזוב (יש עתיד-תל"ם):

10,000. אז אנחנו אומרים לקפוץ ב-25,000. עכשיו כמה עולים עלו מתחילת השנה?

אנדרי קוז'ינוב (יש עתיד-תל"ם):

7,800.

דוד ביטן (הליכוד):

לא יקבלו את זה.

יואל רזבוזוב (יש עתיד-תל"ם):

אנחנו מדברים על 140 מיליון ₪. זה לחצי שנה. אז בואו נתחיל לעשות אולי מדרגות. אפשר נגיד לעשות חודשיים ראשונים. לראות האם מצב החירום ממשיך. 

אלכס קושניר (ישראל ביתנו):

חבר'ה, אני חושב שיהיה מאוד קשה לעלות לסכום כזה. כי הסכום הוא מאוד גדול.

היו"ר דוד ביטן:

ברור שלא. אין מצב.

אלכס קושניר (ישראל ביתנו):

אבל אדוני היו"ר, אם אנחנו מצמידים את זה לכמות החודשים שנשארו להם ללמוד באולפן, אז יש פה גם הגיון שהוא גם הגיון מעבר ---

היו"ר דוד ביטן:

זה מה שרציתי מהתחלה. אבל פה העלו הצעה להקפיץ את הכל לכולם---

אנדרי קוז'ינוב (יש עתיד-תל"ם):

אם הבנאדם נשאר ללמוד חודשיים, אז בואו ניתן לו חודשיים. בנאדם שנשאר לו שלושה חודשים, ניתן לו שלושה חודשים. ככה צריך לבנות את זה.

היו"ר דוד ביטן:

לא כולם. זה רק אלה ---

אנדרי קוז'ינוב (יש עתיד-תל"ם):

רק אלה שלומדים באולפן.

היו"ר דוד ביטן:

גם המסמך הזה הוא לא נכון. חלק כבר מצאו עבודה, חלק נקלטו---

אלכס קושניר (ישראל ביתנו):

לאלה שעם עבודה הם לא צריכים את זה.

היו"ר דוד ביטן:

זה לא יכול להיות ---

אנדרי קוז'ינוב (יש עתיד-תל"ם):

לכן מה שרציתי לשאול, האם אנחנו יודעים מספרית כמה אנשים היום מאותם אלה שעלו מתחילת השנה מקבלים את הבטחת ההכנסה.

דגנית סנקר:

הם עדיין בסל קליטה.

אנדרי קוז'ינוב (יש עתיד-תל"ם):

אלה שעלו מתחילת ספטמבר?

דגנית סנקר:

אז בוא רק נענה, כי חיברתם קצת את האולפנים. בוא נדבר רגע על האולפנים. ראשית, אני רוצה שתדעו, האולפנים לא נפסקו. גם בזמן הקורונה, גם באולפנים הפרטיים.

יואל רזבוזוב (יש עתיד-תל"ם):

בזום, אבל קיבלנו, ואנשים לא למדו את השפה כמו שצריך.

דגנית סנקר:

אנחנו לא רואים עיכוב. אנחנו באמת איפשרנו לכולם ---

יואל רזבוזוב (יש עתיד-תל"ם):

זה לא ביקורת אגב. אנחנו באים לעזור.

דגנית סנקר:

אני יודעת, אני מרגישה את זה ואני יודעת.

טלי פלוסקוב (הליכוד):

בזום פשוט צריך עוד חודשיים כדי לקלוט את מה שלומדים בכיתה.

דגנית סנקר:

כן, אבל בשביל שנתקף את זה בנתונים. אנחנו נצא מכאן והיו"ר ינחה אותנו.

היו"ר דוד ביטן:

אני מציע כך, בואו נלך כרגע על נושא האולפנים. להעלות את סל הקליטה זה בלתי אפשרי כרגע, זה ברור. תלכו, קחו את האולפנים, כי ההיגיון הוא שמי שלא למד וצריך להשלים את האולפן, בטח הוא לא יכול לעבוד. נכון שאין ויכוח על זה?

דגנית סנקר:

חד משמעית.

היו"ר דוד ביטן:

תעשו עבודה כמה נשארו, שצריכים להמשיך ללמוד באולפן בתקופה הקרובה, מה העלות התקציבית לאחר קבלת דמי המחייה האלה מהביטוח הלאומי ואז נדע מה התקציב שאנחנו צריכים לאשר בעניין הזה מול האוצר. זה מה שצריך לעשות כרגע. לא ללכת, אם אנחנו נבקש עכשיו העלאה אז אף אחד לא יקבל כלום כרגע. בואו נלך על הדבר היותר הגיוני---

אלכס קושניר (ישראל ביתנו):

אומרת פה דגנית שמבחינתם אין עיכוב. אבל דגנית, אני מחזיר אותך---

דגנית סנקר:

אני לא מכירה נתונים של עיכוב.

אלכס קושניר (ישראל ביתנו):

אני מחזיר אותך לדיונים שהיו לנו. אנחנו יודעים ש-500 שעות אולפן זה גם ככה לא מספיק. חלק מהם לא למדו, אנחנו יודעים. וחלק מהם למדו בזום שהלימודים בזום, אני אומר לך על הבת שלי, עזבי רגע אולפן ושפה חדשה, זה דבר שהוא לא אפקטיבי, או אפקטיבי בערבון מוגבל. אז כנראה שאתם צריכים לעשות שני דברים: אחד – זה באמת לראות כמה אנשים צריכים לקבל את ההארכה ושתיים – להיערך עם האולפנים, איך אתם מאריכים את תכנית הלימודים, כדי שהחבר'ה האלה יקבלו את מלוא התכנית.

שלומית אבינח:

ולמה הם צריכים לפנות למשרד הקליטה עד 21.8, למה הם צריכים עוד פעם לטרטר אותם ולפנות למשרד הקליטה?

אלכס קושניר (ישראל ביתנו):

הם לא צריכים לפנות. עזבי. שניה, שלומית, את מדברת על משהו אחר. את מדברת איתי על בירוקרטיה, אני מדבר על המהות. הרי הם צריכים לעשות שני דברים: לראות כמה אנשים צריכים להמשיך ללמוד מעבר לחצי שנה שלהם בארץ, כדי לעשות את העלות התקציבית. אחר כך לתקף את תכנית האולפנים של משרד החינוך ושל הוואוצ'רים כדי לראות שהם באמת מקבלים את כל התכנית ואחר כך נדבר על הפרוצדורה.

היו"ר דוד ביטן:

אם אני מסתכל על הנתונים כמו שרשמו לי בוועדה, אנחנו מדברים על כמה אלפים שצריכים להשלים. בוא נגיד, במצב הזה אנחנו מדברים בערך, בוא נגיד, השלמה מעבר להבטחת הכנסה של 2,000 שקל לבנאדם, אנחנו מדברים על 12 מיליון שקל. זה מה שאנחנו מדברים. לא על 35 מיליון שקל.

אנדרי קוז'ינוב (יש עתיד-תל"ם):

אפרופו אולפנים, יש גם שאלה כמה אנשים, נניח, מאלה שעלו החל מספטמבר 2019, כמה מתוכם נתמכים היום, מקבלים את הבטחת ההכנסה מטעם משרד הקליטה. זאת אומרת מה הכמות המספרית של האנשים שלא מצאו עבודה ונאלצים להיתמך.

דגנית סנקר:

במרס כולם נכנסו להבטחת הכנסה. או רובם, רוב רובם נכנסו להבטחת הכנסה.

אנדרי קוז'ינוב (יש עתיד-תל"ם):

אלה שעלו מינואר ברור, ייכנסו. אבל אלה שעלו נגיד מספטמבר.

דגנית סנקר:

אז הם במרס נכנסו להבטחת הכנסה ובספטמבר יעברו לביטוח לאומי.

היו"ר דוד ביטן:

כן, אבל הביטוח הלאומי מקבל אותם? אין בעיה?

טלי פלוסקוב (הליכוד):

כן. ברגע שהם אחרי שנה בארץ, כן. הם נכנסים. 

היו"ר דוד ביטן:

ואלה שלא שנה בארץ?

טלי פלוסקוב (הליכוד):

לפני שנה הם שייכים למשרד הקליטה.

אנדרי קוז'ינוב (יש עתיד-תל"ם):

חצי שנה סל קליטה, עוד חצי שנה דמי קיום ממשרד הקליטה, במידה והם לא מגיעים לסך ההכנסה---

היו"ר דוד ביטן:

אז אלה שעלו ב-2020 הם בתוך העניין. אז מה הבעיה?

טלי פלוסקוב (הליכוד):

נכון. הם במשרד הקליטה.

היו"ר דוד ביטן:

אז מה הבעיה? למה צריך להוסיף עלות תקציבית אם הם גם ככה בפנים?

אלכס קושניר (ישראל ביתנו):

הם בפנים בדמי קיום. דמי קיום נועדו להשלים לך הכנסה במידה ואתה עובד.

היו"ר דוד ביטן:

כמה יש כאלה?

אלכס קושניר (ישראל ביתנו):

שניה, אבל מה שאנחנו רוצים זה לאפשר להם ללמוד. בשביל זה צריך לשלם סל קליטה.

היו"ר דוד ביטן:

אז אנחנו צריכים נתונים אחרים לגמרי ממה שיש לנו פה. אפשר ללכת ולראות, אלה שנמצאים בתוך החצי שנה השניה, כי מי שנמצא בתוך החצי שנהה ראשונה אין שום בעיה, נכון? הם מקבלים סל קליטה מלא.

שלומית אבינח:

אבל עכשיו נגמרת החצי שנה.

היו"ר דוד ביטן:

רגע. אבל הם צריכים לעשות עבודה על זה. מאלה שנמצאים בחצי השנה הראשונה, כמה מהם עוברים לחצי השנה השניה במהלך הלימודים באולפן, ומאלה שנמצאים בחצי השנה השניה, כמה יש, והולכים ללמוד באולפן? כי יש כאלה שלא הולכים ללמוד באולפן. לדעתי זה מצמצם את העלות התקציבית באופן משמעותי ביותר. אפילו אני לא יודע אם זה יכול לעבור את ה-10 מיליון שקל, במקרה של האולפנים. תוספת על משרד הקליטה. ליועצת המשפטית יש משהו לומר.

דגנית סנקר:

אני רק רוצה להשלים משפט. אתה יודע, אנחנו היינו כאן בשבוע שעבר. מבחינת מה שחברת הכנסת טלי דיברה על תכנית כללית, אנחנו עובדים על תכנית כללית. התכנית לפי בקשת השרה ורצון השרה, צריכה להסתכל על כל הממדים, ולכן הולכת להיות תכנית שהיא לתפיסתה תכנית חומש, אנחנו הצגנו את זה גם לאוצר ואנחנו מתכוונים להמשיך ולקדם את זה כי אפקט הקורונה לא יהיה רק השנה, זה ברור לכולם.

טלי פלוסקוב (הליכוד):

נכון, אבל חומש, אני חושבת שאתם לוקחים משהו מאוד גדול. אנחנו נמצאים עכשיו בעיצומה של הקורונה ובשיא, אני מקווה וכולנו מקווים, ועכשיו כבר האנשים נופלים לנו בין הכסאות. אז אני לא צריכה שתגידו לי עכשיו מהאני צריכה לעשות ב-2025. תגידו לי מה אני צריכה לעשות עכשיו.

יואל רזבוזוב (יש עתיד-תל"ם):

חשוב מה שאתם עושים אבל זה במקרו. אנחנו צריכים במיקרו.

טלי פלוסקוב (הליכוד):

--- קורונה זה משהו שבכל מקרה שונה מהחיים הרגילים שלנו, ולכן בעיני אתם צריכים אולי את, העבודה שלכם מאוד מבורכת, אבל לחלק את זה לשני חלקים. חלק אחד שקשור לקורונה ופתרון מיידי וחלק אחד שמתייחס לחומש, כמו שאת אומרת. נמצאת פה ממלאת מקום ראש עירית כרמיאל, אז ---

יואל רזבוזוב (יש עתיד-תל"ם):

היו"ר, מה שאני אומר, יש לי הצעה. בסוף כשבמשרד יכינו לנו איזו שהיא תכנית בערך יצמצמו איך אנחנו באמת מספרים, לאן הם יכולים לעזור ויש את תכנית המענקים, כך אני יודע גם מהספורט, של הרבה מיליארדים של המדינה, אז אנחנו כן יכולים להשחיל את זה לתוך התכנית, כי כסף נכון להיום אפשר להוציא לזה.

היו"ר דוד ביטן:

כמה זמן ייקח לכם לעשות את העבודה הזאת?

דגנית סנקר:

אם תגדירו במדויק את ההצעה כרגע---

היו"ר דוד ביטן:

הגדרתי לך את זה במדויק.

דגנית סנקר:

אז כמה ימים.

יואל רזבוזוב (יש עתיד-תל"ם):

כמה ימים?

היו"ר דוד ביטן:

ישיבה בעוד 10 ימים כדי להשלים את המהלך. היועצת המשפטית בבקשה.

שלומית אבינח:

מה אתה רוצה?

היו"ר דוד ביטן:

אמרתי לה. היא תכין לנו בדיוק כמה נשאר ובאיזה תקופות ומה תוספת העלות התקציבית. זה לא צריך להיות משהו בשמיים.

שלומית אבינח:

לאלה שעלו מ-2020? או שאתה כולל גם את 2019?

אנדרי קוז'ינוב (יש עתיד-תל"ם):

מי שלומד באולפן.

היו"ר דוד ביטן:

מי בפנים, רק מי שעלה בנובמבר-דצמבר 2019. אלה שלפני זה לא בפנים.

אנדרי קוז'ינוב (יש עתיד-תל"ם):

אבל מה קורה עם האנשים שסיימו את האולפנים, נגיד עלו בספטמבר 2019, סיימו את האולפנים, עברו לדמי קיום מטעם משרד הקליטה ---

היו"ר דוד ביטן:

זה לא הדיון עכשיו. זה דיון יותר גדול כי זו תוספת, שינוי של סל הקליטה. זה לא דבר שאפשר לעשות את זה בלי המשרד, והשרה צריכה להיות ומשרד האוצר. אני מציע שנתביית על הנושא של האולפנים כרגע ומה אנחנו צריכים לסייע לאלה שכבר בתוך העניין. זה בסדר גמור. לגבי הדיון הגדול, לדעתי זה לא לדיון הזה של ההצעה לסדר.

מרב תורג'מן:

אני מבקשת להפנות את תשומת לב הוועדה ואולי גם לקבל בעניין הזה תשובות ממשרד העליה והקליטה. בהתאם לנוהל שאתם פרסמתם באתר שלכם יש התייחסות להארכת תקופת הזכאות ללימודים באולפן ובין היתר גם הארכת תקופת הזכאות להבטחת הכנסה בחודשיים נוספים, אם תקופת הלימודים התארכה מסיבות שאינן תלויות בעולה, כמו שביתה, דחיית פתיחת האולפן, אירועים משפחתיים או בין היתר גם מחלה. השאלה מה אתם עושים עם העניין הזה.

דגנית סנקר:

זה תקף גם לעניין הקורונה. אם זאת השאלה. 

מרב תורג'מן:

ואתם הודעתם לאותם לומדים?

דגנית סנקר:

רק אסבר את האוזן בדוגמה אחת. אנחנו במסגרת האולפנים הפרטיים, היו"ר ביקש שנעשה על זה זום-אין, אז אני אומר. יש 34 מוסדות שביוזמת משרד העליה והקליטה התחילו ללמד עברית. מה-18 אנחנו המשכנו איתם את תכנית הלימוד, אבל כל מי שהתעכב בחודשים האלה ויצא מתחולה, הוא עלה כבר במרס, וב-18.3 פקעה זכאותו כי הוא עבר שנה וחצי, אנחנו כתבנו לו ב-סמס 'תפנה אלינו, אנחנו נאריך לך אוטומטית, אם זה מה שאתה מבקש'.

מרב תורג'מן:

ואלה שלמדו למשל בזום במשך חודשיים, גם להם איפשרתם להאריך לעוד חודשיים לימודים פרונטליים?

דגנית סנקר:

את מדברת על האולפנים הפרטיים או על אולפני משרד החינוך? נציגי משרד החינוך נמצאים פה ואני מציעה---

מרב תורג'מן:

אני לא חושבת שצריכה להיות הבחנה.

דגנית סנקר:

לא, אנחנו נאפשר. אנחנו שלחנו רק את ה-סמסים שאנחנו שלחנו, זה לאותה אוכלוסייה שאנחנו יודעים שהיא ביקשה מאתנו ולכן ידענו להתייחס רק אליה. מי שיפנה שם אנחנו נדע להתייחס גם אליו. אנחנו לא יוצאים בקריאה יזומה כי אנחנו לא יודעים---

שלומית אבינח:

אבל צריכה להיות מדיניות אחידה.

מרב תורג'מן:

לחלוטין. לחלוטין צריכה להיות מדיניות אחידה. 

דגנית סנקר:

זו אותה מדיניות. אני רק סיפרתי כשאנחנו פנינו למי שידענו לגביו. בסדר? זו אותה מדיניות.

אנדרי קוז'ינוב (יש עתיד-תל"ם):

אבל מי שלמד בזום יתאפשר לו להמשיך בלימודים פרונטליים ולהשלים עוד את החודשיים האלה?

דגנית סנקר:

בהחלט שכן. כולל אותן בחינות, כולל אותה כמות שעות. אנחנו הקפדנו שרמת השירות ורמת השפה העברית, גם בגין הזום, תיבדק באמצעות מבחן. תמיד אנחנו עושים מבחן, אבל בשביל לראות שלא נפלנו באיכות של העברית.

מרב תורג'מן:

ואתם מסונכרנים בעניין הזה עם המוסד לביטוח לאומי, באשר לתשלומי הבטחת הכנסה בחודשיים הנוספים?

דגנית סנקר:

אנחנו ממשיכים.

יואל רזבוזוב (יש עתיד-תל"ם):

זה בתוך ההבטחה הזאת.

דגנית סנקר:

כן. בהחלט.

יואל רזבוזוב (יש עתיד-תל"ם):

זאת אומרת, לחדד את לימודי העברית, מה שאתן מתכוונות, שמה שלא נלמד באולפנים בזום או ההפסקה שהייתה, העולים יהיו זכאים לשעות נוספות בשביל השלמת הפערים?

דגנית סנקר:

נכון.

שלומית אבינח:

אבל איך הם ידעו שהם זכאים?

דגנית סנקר:

אז אני אומרת, למי שאצלנו ---

היו"ר דוד ביטן:

שלחו להם סמס.

(מדברים ביחד)

דגנית סנקר:

זה גם כתוב במסמך. אנחנו פנינו לכל מי שאנחנו יודעים שהיה בתקופת הקורונה.

היו"ר דוד ביטן:

שלחתם את זה בעברית או בשפה שלהם?

דגנית סנקר:

שלחנו את זה בשפות. המזכירה שלומית, מזכירת הוועדה, אנחנו יודעים לעבוד בשש שפות, זה תורגם, זה נשלח לכל עולה בשפתו.

היו"ר דוד ביטן:

טוב. כרמיאל.

טניה מזרסקי:

תודה רבה על ההזדמנות להיות איתכם היום ותודה שאתם דנים באזרחי מדינת ישראל, עולים חדשים, זו אוכלוסייה באמת מיוחדת שדורשת התייחסות מיוחדת וגישה מיוחדת. בעצם אלה האנשים שנשארו כרגע כמעט מתחת לקו העוני. אלה שהגיעו בתחילת שנת 2020, התחילו ללמוד באולפן והפסיקו את הלימודים בגלל הקורונה. לימודים בזום לא מסוגלים להשלים את הלימודים. תקופת הזכאות לסל הקליטה מסתיימת כעבור שישה חודשים, ומה שכבר ציינו חברי הכנסת וחברי הוועדה, הבטחת ההכנסה שמשולמת לעולים החדשים היא הרבה יותר נמוכה מגובה סל הקליטה והכסף הזה לא מספיק לחיים, לשכור דירה ואפילו לרכוש סל מזון ראוי זה לא מספיק. 

אנשים באמת פונים ומבקשים. בזמן הקורונה אנחנו כעירייה דאגנו, כרשות, לסלי מזון לעולים שנתקלו במצב כלכלי מאוד קשה.

טלי פלוסקוב (הליכוד):

 גם משרד הרווחה.

טניה מזרסקי:

ממשרד הרווחה נתנו סיוע כעקרון לאזרחים ותיקים. יש הרבה משפחות עם ילדים שבדרך כלל אחד מבני הזוג לומד והשני מתפרנס, בעצם כולם מצאו את עצמם ללא עבודה. ובגלל שהם מעט חודשים בארץ הם לא זכאים לדמי אבטלה והם נשארו במצב כלכלי מאוד מאוד קשה. הבקשה להעלות את גובה הבטחת ההכנסה לעולים שלא סיימו אולפן ולא יכולים להתפרנס בגלל שהם לא רכשו שפה ברמה ראויה, בקשה להוסיף להם קיצבה ותמיכה, זה באמת מאוד מאוד בולט באנשים האלה, שאין להם מאיפה לקבל תמיכה אחרת.

טלי פלוסקוב (הליכוד):

אני רוצה להוסיף דבר אחד אדוני היו"ר, לידיעה כללית. סיוע לשכר דירה לעולים חדשים הוא 300 שקל בחודש. אולי כדאי לנו בתקופה הזאת להגדיל להם סיוע לשכר דירה, לפחות עד ל-1,000 שקל. זו גם אולי דרך לעשות.

היו"ר דוד ביטן:

300 שקל בחודש, זה מה שהם מקבלים?

טלי פלוסקוב (הליכוד):

300 שקל. ידעתי שזה יעניין אותך.

טניה מזרסקי:

זה כלול בסכום של סל הקליטה והבטחת הכנסה, אבל אי אפשר להתקיים מהכסף הזה.

היו"ר דוד ביטן:

למה אתם לא מבקשים מהם, אולי יתרמו למשרד הקליטה משהו. נראה לי יותר טוב, לא? 

טלי פלוסקוב (הליכוד):

מי יתרום?

היו"ר דוד ביטן:

העולה החדש. מה זה 300 שקל?

אנדרי קוז'ינוב (יש עתיד-תל"ם):

הסיוע בשכר דירה לא משולם על ידי משרד הקליטה. הוא משולם על ידי משרד השיכון.

היו"ר דוד ביטן:

מה זה משנה איזה משרד? זה לא מעניין אותי איזה משרד.

אנדרי קוז'ינוב (יש עתיד-תל"ם):

אתה צודק, פשוט אני רוצה שיתרמו למשרד השיכון ולא למשרד הקליטה.

היו"ר דוד ביטן:

סיוע שכר דירה 300 שקל, נו באמת. מה, הם גרים ב---

טניה מזרסקי:

רציתי להתייחס לאזור הפריפריה, שהעסקים והתעשיינים שם פשוט קרסו, הם מפטרים המון עובדים שלהם שכבר עבדו ואנחנו לא יכולים לדבר על קליטה של עובדים חדשים, ואם יש מועמד להתקבל לעבודה אז כמובן יעדיפו אדם שכבר יודע עברית, שכבר אפשר לתקשר איתו---

היו"ר דוד ביטן:

לא תמיד. זה תלוי מה סוג העבודה. לא תמיד יש את העניין של השפה.

טניה מזרסקי:

ההבדל בין פריפריה למרכז הארץ שבמרכז הארץ יש הרבה יותר הזדמנויות למצוא מקום עבודה. בפריפריה המצב הרבה יותר קשה.

היו"ר דוד ביטן:

טוב. לפני שנעבור למשרד החינוך ומשרד האוצר, נשמע את ירוסלב שינדר.

ירוסלב שינדר:

בוקר טוב לכל חברי הוועדה. אני ואשתי עלינו לארץ במרס השנה, כמו רוב האנשים שכרגע לומדים מאולפנים.

היו"ר דוד ביטן:

מאיפה?

ירוסלב שינדר:

מבירביג'אן. עלינו בהתאם לתכנית של אולפן עציון. בעצם זו תכנית שאנחנו משלמים עליה 2,000 שקל לחודש. בהתאם לתכנית שילמנו את כל הסכום מראש, בסך 10,000 שקלים אבל לא קיבלנו אפילו מחצית מהשירות שמגיע לנו מבחינת הלימודים.

דוברת:

משלמים כסף על אולפן עציון?

היו"ר דוד ביטן:

הם שילמו בחו"ל כבר.

אלכס קושניר (ישראל ביתנו):

לא, בוא נעשה סדר. אולפן עציון זו תכנית של הסוכנות היהודית. הם משלמים על המגורים שנותנים להם, זה סוג של פנימייה. זה לא שהם משלמים על האולפן.

(מדברים ביחד)

ירוסלב שינדר:

בהתאם למה שסיפרו לנו לפני שעלינו, ה-10,000 שקל האלה אמורים היו לכלול גם אולפנים, גם מחיה, גם טיולים בארץ וגם סיוע בתעסוקה.

שלומית אבינח:

מה הבעיה עכשיו?

היו"ר דוד ביטן:

דיור הם קיבלו. נכון?

ירוסלב שינדר:

התכנית שלנו מסתיימת ב-31.7 בגלל כל ההפסקות אנחנו לא נקבל את השפה ברמה שרצינו ובעצם ניפלט מהתכנית, התכנית תסתיים.

שלומית אבינח:

הזכאות עד ה-31.7.

היו"ר דוד ביטן:

מה הם קיבלו? דיור הם קיבלו? מה הם לא קיבלו?


טניה מזרסקי:

תכנית בהעשרה, סיורים בארץ והדרכות, סדנאות.

יואל רזבוזוב (יש עתיד-תל"ם):

אבל זה לא קשור למשרד הקליטה. בואו נעשה סדר.

ירוסלב שינדר:

הבעיה המרכזית שלא קיבלנו את רמת השפה הנדרשת. 

היו"ר דוד ביטן:

הוא היה שם במגורים, אז לא לימדו אותו שם?

ירוסלב שינדר:

במסגרת החמישה חודשים האלה לא הצלחנו ללמוד את השפה בגלל כל המגבלות, סל הקליטה הסתיים כרגע והיכולת שלנו לממש את הפוטנציאל למצוא עבודה שואפת לאפס. לכן אין לנו שום דבר, אין לנו לא סל קליטה, לא שפה ולא כלום.

טלי פלוסקוב (הליכוד):

אני רוצה --- שוב, התכנית הזאת שייכת לסוכנות היהודית.

דגנית סנקר:

הם נמצאים על הקו והם רוצים להגיב.


היו"ר דוד ביטן:

תעלו את אולג פומין. מאיפה הוא עלה?

אולג פומין:

עלינו ממוסקבה באוקטובר 2019. התחלנו ללמוד בדצמבר כי בעצם חודש וחצי חיכינו עד שיתחילו הלימודים. האולפנים היו מלאים עד אפס מקום וחיכינו חודש וחצי. 

היו"ר דוד ביטן:

באיזה אולפן?

אולג פומין:

בית עולה בחיפה. למדנו עד פורים ועד הכל נפסק. אז הייתה הפסקה ואז התחלנו ללמוד בזום.

היו"ר דוד ביטן:

משרד הקליטה, אתם רואים? אין מה לעשות. צריך להוסיף עוד איזה חודשיים. רואים את זה. זה לא משנה. או שהוא התחיל מאוחר או שהוא ---

אולג פומין:

באמצע לימודי הזום הסתיים למשפחה שלי סל הקליטה ולא הייתה לנו ברירה אלא להתחיל לעבוד, כי אחרת לא היינו יכולים לממן את עצמנו.

היו"ר דוד ביטן:

אתה עובד היום?

אולג פומין:

עבדנו בשתי עבודות מזדמנות, בעבודה הראשונה לא שילמו, עכשיו אנחנו בתהליכים משפטיים. גם העבודה השניה הייתה עבודה מזדמנת. כיום אני לא עובד. אני מחפש עבודה במשך חודש וכלום. העבודה היחידה שאולי אני אדע למצוא זו עבודת נקיון. אולי.

יואל רזבוזוב (יש עתיד-תל"ם):

בואו נשמע---

היו"ר דוד ביטן:

היא יודעת עברית?

נינה פוליאקוב:

קצת. 

היו"ר דוד ביטן:

למדו באולפן אפילו קצת וגם כן לא יודעים עברית? 

יואל רזבוזוב (יש עתיד-תל"ם):

זה הקורונה. 

היו"ר דוד ביטן:

לא צריך החלטות. רואים ש---

אנדרי קוז'ינוב (יש עתיד-תל"ם):

אחרי חודשיים-שלושה של לימודים אין שום יכולת להתבטא בצורה שוטפת.

טלי פלוסקוב (הליכוד):

אין סיכוי.

היו"ר דוד ביטן:

ממש לא יודעים עברית.

נינה פוליאקוב:

עלינו ממוסקבה בדצמבר 2019. חודש אחרי שהתחלנו ללמוד ב"אבא חושי" כ-700 איש, חודש לאחר מכן הלימודים נפסקו בגלל הקורונה והודיעו לנו שלא יהיו לימודים פרונטליים.

היו"ר דוד ביטן:

הם חזרו ללמוד אחרי הקורונה?

נינה פוליאקוב:

עברנו ללמוד בזום. במקום 5 שעות פרונטליות ביום קיבלנו שעה וחצי בזום בלבד. בקבוצה. אף אחד מאיתנו לא הצליח למצוא עבודה בזמן הקורונה בגלל הסגר, אפילו עבודה הכי פשוטה.

שלומית אבינח:

והיא צעירה. שימו לב שהיא צעירה.

נינה פוליאקוב:
	
כל החסכונות האישיים שצברנו שהיו לנו, נגמרו, וגם סל הקליטה הסתיים.


היו"ר דוד ביטן:

אני לא מבין את ישראל ביתנו, איך לא פתרתם את הבעיות האלה שנים?

אלכס קושניר (ישראל ביתנו):

ישראל ביתנו אשמים גם ברצח ארלוזורוב. הרי הקורונה התחילה עוד אז.

היו"ר דוד ביטן:

יכלתם להגדיל את סל הקליטה.

אלכס קושניר (ישראל ביתנו):

להזכיר לך מי היה שר האוצר?

נינה פוליאקוב:

אנחנו רוצים להיות מאוד יעילים למדינה, אבל מכיוון שלא קיבלנו את רמת העברית הבסיסית, אנחנו לא מצליחים, לא לשרוד וגם לא לתת מעצמנו. מה שאנחנו מבקשים, שתאפשרו לנו ללמוד את השפה ברמה נאותה כדי שגם נדע לקרוא.

היו"ר דוד ביטן:

היא רוצה להיות באולפן עוד.

נינה פוליאקוב:

אני רוצה לקבל את רמת השפה. זה לאו דווקא משך האולפן. לא בזום, פרונטלי.

היו"ר דוד ביטן:

תודה רבה. משרד החינוך בבקשה.

טירה גלינויר:

הדיון יותר התמקד בחלקים של אלקין, אני יכולה להגיד איך אנחנו נערכים למשבר השפה שהולידה הקורונה. אנחנו בקיץ פותחים כ-98 קבוצות לימוד להעשרת השפה, במקביל גם קבוצות הכנה לכיתה א' בעבור תלמידים עולים בגני ילדים, בשותפות כמובן עם משרד הקליטה ועם הרשויות המקומיות. זה המענה שאנחנו נותנים במהלך הקיץ, על מנת לסגור את הדלתא שיצרה הקורונה, כי הילדים חזרו הביתה וכמעט ולא שמעו את השפה העברית.

היו"ר דוד ביטן:

תראי, בנושא הדיון זה לא התפקיד שלך. אז אני מתנצל שהביאו אותך לזום. אבל בפעם אחרת אנחנו נשמע אותך על הדברים שקשורים למשרד החינוך. אז אני מתנצל.

טירה גלינויר:

תודה.

היו"ר דוד ביטן:

האוצר בבקשה.

איל מדן:

אני מאגף תקציבים. אני רק אגיד שהדבר הזה, העלות של תוספת לסל הקליטה או הדלתא, כל מה שדובר, זה משהו שצריך להסגר---

היו"ר דוד ביטן:

אנחנו מדברים על העלות של ההגעה לאולפנים.

איל מדן:

--- במסגרת דיונים שלנו מול משרד הקליטה. ההצעה עדיין לא ממש מגובשת אז אנחנו צריכים להבין מה ההצעה והעלויות שלה. אנחנו נעשה דיונים מול משרד הקליטה.

היו"ר דוד ביטן:

עזוב רגע את הגדלת סל הקליטה. תתייחס לנושא שדיברנו על האולפנים, שאנחנו צריכים, שמעת מה שביקשנו ממשרד הקליטה להביא לנו לעוד 10 ימים? הנתונים.

איל מדן:

שמעתי.

היו"ר דוד ביטן:

בעצם אני לא יודע, בלי הנתונים אתה לא יכול להתייחס. מה שאנחנו מבקשים, בעוד 10 ימים, אחרי שיהיו את הנתונים המדויקים, שתהיה עלות תקציבית מבחינתכם ומה העמדה שלכם. כי לא הגיוני---

איל מדן:

אני אגיד שהעמדה שלנו לגבי ה, באופן כללי אין מקור לתוספת לדבר הזה.

היו"ר דוד ביטן:

	עזוב את המקור.

איל מדן:

כל תוספת שתהיה לדבר הזה צריכה להכנס בתוך מסגרת של דיוני התקציב שאנחנו עכשיו בעיצומם.

היו"ר דוד ביטן:

הבעיה היא אחרת, עם כל הכבוד. מידן, עם כל הכבוד, זה בדיוק הולך לתקציב של הקורונה. תקציב הקורונה קיים מבחינתכם, יש לכם תקציב ביניים לקורונה, לכל מיני דברים. זה ממש הולך לתקציב הזה. כי כל הבעיות שנוצרו, נוצרו בגלל הקורונה. זה המצב. לא צריכים להמתין לתקציב ולדבר ב-2020.

איל מדן:

ממה שידוע לי, כל התקציב של הקורונה כבר מוקצה ומחולק. במידה וצריך תקציב נוסף לדברים נוספים, יש להביא עוד החלטה לעוד הוספה של התקציב של הקורונה.

היו"ר דוד ביטן:

בסדר. נשאיר את הוויכוח הזה לאחר כך. תעמדו מולו בנושא של התקציב. בסדר? אורלי צוקרמן בבקשה. את מכירה את הדיון?

אורלי צוקרמן:

כן. אני מתחילת הדיון ואני מכירה את הנושא. אני מבקשת להתייחס למה שזוג הצעירים שדברו על תכנית אולפן עציון קודם. ראשית, תכנית אולפן עציון כמובן מתקיימת בחמישה מקומות בארץ, זו תכנית מאורגנת לצעירים בשיתוף עם משרד העליה והקליטה ומשרד החינוך וצעירים מגיעים לחמישה חודשים ומקבלים מעטפת שלמה של מגורים, כלכלה, צוות מלווה, טיולים להכרת הארץ, וכמובן אולפן עברית.

היו"ר דוד ביטן:

כן, אבל הם לא קיבלו את ---

אורלי צוקרמן:

הזוג השתתף להבנתי בתכנית באולפן עציון ירושלים, עלות שלה היא 7,200 שקלים, וזו עלות מאוד מסובסדת, כיוון שעלות מלאה של תכנית כזאת היא לפחות פי ארבעה.

היו"ר דוד ביטן:

לא, לא זה הוויכוח.

אורלי צוקרמן:

התשלום לתכנית מתבצע רק לאחר העליה, הם לא שילמו על התכנית לפני העליה. 

היו"ר דוד ביטן:

אנחנו שואלים שאלה פשוטה. ברור ממה שהם אמרו שהם לא קיבלו את הסל שהיו צריכים לקבל מה קורה, האם אתם נותנים להם אפשרות להמשיך עוד חודשיים על מנת לקבל את מה שמגיע להם.

אורלי צוקרמן:

צריך לדייק בנתונים, ודבר שני, כל הצעירים שהשתתפו בתכניות קליטה, כולל הצעירים הללו, קיבלו הארכה של התכניות בכל התכניות. הארכנו את כל התכניות על מנת לאפשר להם להשאר במגורים ולהמשיך ללמוד. בנוסף, נתנו להם מענקים מיוחדים כדי לסייע להם. קיבלנו תרומה ייעודית מיוחדת והם קיבלו מענקים, ועשינו הנחות בתשלומי שכר הדירה. כלומר, כל עולה שהגיע למרכז הקליטה בדגש על תכניות צעירים, קיבלו מענה כולל מענקים, והארכת שהות במרכזי הקליטה.

אנדרי קוז'ינוב (יש עתיד-תל"ם):

בכמה כסף מדובר? מה זה מענק ולמה אנשים שהיו איתנו בזום אומרים שהכל נגמר להם?

אורלי צוקרמן:

הצעירים פה היו באולפן עציון, א. התכנית עוד לא הסתיימה, לא ברור לי איך הם נמצאים עכשיו בחיפה במקום אחר. כלומר הם כנראה עזבו את התכנית---

אנדרי קוז'ינוב (יש עתיד-תל"ם):

לא, אלה שני אנשים שונים. עציון וחיפה זה אנשים שונים.

אורלי צוקרמן:

הבחור דיבר על עציון ירושלים, אנחנו הארכנו את התכנית---- ונתנו הנחות בשכר דירה. בחיפה הורדנו שכר דירה ל-50% ובנוסף נתנו מענקים.

דגנית סנקר:

אני רוצה להציג ליו"ר למען הסדר הטוב, אנחנו --- רוצים לענות תשובות, תציידו אותנו בפרטים קודם שנגיע מוכנים ונדע לענות. אנחנו מגששים באפלה.

היו"ר דוד ביטן:

אנחנו לא יכולים להגיד לאנשים 'תגידו לנו מה אתם רוצים לומר'.  

דגנית סנקר:

כי אנחנו נדרשים להגיב ואנחנו לא תמיד יכולים, אם תשלחו לנו את המקרים קודם---

היו"ר דוד ביטן:

לא משנה, הולכת להיות ישיבה בעוד 10 ימים, המשך. עד אז תכינו את עצמכם. שמעתם את הדברים.

אנדרי קוז'ינוב (יש עתיד-תל"ם):

אמרת על המענקים. מה זה המענק הזה, בכמה כסף מדובר?

אורלי צוקרמן:

מדובר בסדרי גודל של בין 800-1,000 שקלים למשתתף למשך שלושה חודשים, ובנוסף לזה נתנו 50% הנחה בשכר הדירה. צעירים, בוגרי אולפן עציון חיפה, תל אביב, ירושלים, בכל המקומות נתנו קיום, הורדנו את שכר הדירה והשארנו להם להשאר---

היו"ר דוד ביטן:

אלה שהיו פה עכשיו, אתם מתכוונים לתת להם תוספת שעות? כשאת אומרת 'הוספנו זמן', כמה ז מן הוספתם?

אורלי צוקרמן:

הוספנו זמן שהות, כיון שמשרד החינוך הוציא מכתב של הארכה של עד חודשיים נוספים ולכן איפשרנו להם להמשיך לשהות בתכניות, למרות שזמן השהות בתכנית הסתיים, איפשרנו על מנת שיישארו בתכנית במסגרת, עם המגורים, עם כלכלה, ויוכלו לקבל את אותן חודשיים נוספים.

היו"ר דוד ביטן:

אם נתנו להם להמשיך אז אין בעיה.

אלכס קושניר (ישראל ביתנו):

אם זה באמת מתקיים במציאות ---

היו"ר דוד ביטן:

מה, היא אומרת דבר לא נכון? מה זה אם באמת?

אלכס קושניר (ישראל ביתנו):

לא, אבל אתה יודע, לפעמים מה שאנחנו יודעים פה תחת הפלורסנט לא קורה בשטח. אם זה קורה בשטח, תכנית עציון, כל הכבוד להם. אבל בתכנית עציון נמצאים רק חלק קטן מהעולים. 

אורלי צוקרמן:

אלכס, זה בדיוק מה שקורה בשטח.

היו"ר דוד ביטן:

הבנתי, אבל מבחינת הדיון הזה שבאו ואמרו והתלוננו, הם אומרים שהם נתנו פתרון. 


אורלי צוקרמן:

אני אומרת את הדברים כיוון שאני בטוחה בהם ואני זו שמבצעת אותם.

היו"ר דוד ביטן:

תודה רבה. 

אנדרי קוז'ינוב (יש עתיד-תל"ם):

אדוני היו"ר, יכול להיות שהבעיה היא אחרת---

היו"ר דוד ביטן:

אני מבקש לישיבה הבאה אם אפשר, קודם כל שהיא תהיה פה. קשה עם הזום.

אורלי צוקרמן:

בבקשה.

היו"ר דוד ביטן:

תביאי לנו בתכניות שלך איך נתתם, מה נתתם, ממש נייר מסודר. בסדר?

אנדרי קוז'ינוב (יש עתיד-תל"ם):

יכול להיות שהבעיה, מה שמתארים, שגם נניח מאריכים להם עכשיו שהות של חודשיים, בחודשיים האלה אין להם מאיפה לממן, כי בעצם נגמר סל קליטה.

היו"ר דוד ביטן:

אני מציע ששאלות שקשורות אליה לקראת הדיון הנוסף תעבירו למנהלת הוועדה והיא תעביר לה, ואז היא תבוא עם כל הנתונים. אבל תביאו מראש את זה.

שלומית אבינח:

אני רוצה להבהיר למען הפרוטוקול. המקרים שהובאו, מדובר בדיון ראשוני. על מנת להתרשם מהבעיה הבאנו את הפונים שגם גורמי המקצוע, שוב, יש דיונים שאנחנו רוצים תשובה פרטנית בדיון. כאן היו דוגמאות שמתארות את המצוקה ולפעמים שווה גם לשמוע, כי ראיתם, גם אנשים צעירים, גם אנשים מבוגרים וגם תכנית עציון. זה מדגם. בדיון הבא אנחנו גם נעביר את הפרטים, אבל גם כל אנשי המקצוע שצופים, אין כמו מראה עיניים ולשמוע את הסיפורים האישיים. ומכאן ואילך אפשר לשנות את המדיניות ולהיטיב אותה.

היו"ר דוד ביטן:

תודה רבה. רוית בארי ממשרד החינוך.

רוית בארי:

שלום לכבוד היו"ר ולכולם. אני מאגף לחינוך מבוגרים, אני אחראית על 90 האולפנים שציינת בפתח דבריך. אני רוצה לדייק את הנתונים ולחזק את מה שאמרה אורלי צוקרמן. אני רוצה לתת קצת מידע שבתאריך 15 במרס, זה המועד שבו הופסקו הלימודים באולפנים של משרד החינוך בעקבות הקורונה. באותה נקודת זמן היו 8,400 לומדים במגוון הכיתות. אולפנים ראשונים ואולפני המשך. באותה נקודת זמן ובאופן מיידי התחילה ההוראה מרחוק דרך הזום ודרך פלטפורמות נוספות כמו המודל שהוא בניהול האגף לחינוך מבוגרים. באתרי למידה דיגיטלית הובנתה מערכת שעות מובנית מבעוד מועד ולתלמידים ניתנה אפשרות ללמוד באופן מקוון, וגם המשכנו את מערך ההיבחנות בדרך מקוונת, והמשכנו את חלוקת התעודות של סיום האולפן כדי לאפשר באמת לאנשים להכנס לשוק העבודה ולהשתלב בחברה הישראלית.

אני מציינת שבתאריך 31.5 אנחנו חזרנו ללמד במתכונת ההוראה הפרונטלית ומתוך ההבנה של המצוקה של מה ששמענו כרגע, אנחנו הארכנו 58 כיתות שהיו אמורות לסיים ב-14.5 עד סוף יוני. זה מתחבר למה שאמרה אורלי צוקרמן. אנחנו אישרנו למי שרוצה להמשיך את לימודיו במתכונת ההוראה של פנים אל פנים, ולכן באמת כל מחזור מאי יסיים ביוני. הארכנו בגדול את ---

יואל רזבוזוב (יש עתיד-תל"ם):

כל מי שרצה?

שלומית אבינח:

כל מי שלמד בזום התקופה לא נחשבת לו?

אלכס קושניר (ישראל ביתנו):

נו, אז לעשות את החישוב זה מאוד פשוט. כמה תלמידים יש באולפן, כפול הכסף ונגמר. זה עניין של שעתיים.

רוית בארי:

התקופה נחשבת לו---

היו"ר דוד ביטן:

 כל מי שלמד בזום נתתם לו הארכה, זה מה שאת אומרת?

רוית בארי:

כן. מי שרצה נתנו לו הארכה, והיו כיתות מסוימות שביקשו לסיים את לימודיהן אז הפעלנו את מערך ההיבחנות שלנו, המקוון, ואיפשרו להם לצאת. ומי שביקש להמשיך את לימודיו, איפשרנו את המהלך הזה ופעלנו כדי לקדם את הנושא הזה לטובת העולים.

היו"ר דוד ביטן:

כן אבל מה לגבי הכסף, עכשיו הארכת למישהו לחודשיים. מה לגבי סל קליטה, מה לגבי המענק---

יואל רזבוזוב (יש עתיד-תל"ם):

זה במעגל. אם הם רוצים, היא נותנת להם רשות 'בואו תלמדו'. אבל אז הם אומרים 'אנחנו חייבים להתפרנס, איך נלך ללמוד'. בגלל זה הדיון הזה קשור, למה חיברנו את שני הדברים?

דגנית סנקר:

 אם אתם מחדדים את הדרישות, אני מסתכלת על חברי הכנסת, תחדדו את הדרישות אז אני מבינה שמדובר על חודש וחצי הארכה לאולפנים ---

היו"ר דוד ביטן:

אבל אמרתי לך מה הדרישה לישיבה הבאה.

דגנית סנקר:

אבל עכשיו קיבלנו עוד אינפורמציה---

היו"ר דוד ביטן:

בסדר. --- ביחד.

טניה מזרסקי:

יש אפשרות ללמוד באולפן המשך תמורת תשלום של 300 שקל תקורה ולהמשיך ללמוד באולפן.

אלכס קושניר (ישראל ביתנו):

יש פה מידע חדש. אומרת פה טניה שאתם גובים על זה כסף?

טניה מזרסקי:

לא, על אולפן המשך.

אלכס קושניר (ישראל ביתנו):

עזבי אולפן המשך, אולפן א'. מאריכים לכמה זמן?

רוית בארי:

הארכנו למחזור מאי בחודש וחצי, אבל נתנו להם את האפשרות לבחור למי שרוצה, ולתת מענה ל---

אלכס קושניר (ישראל ביתנו):

השאלה השניה, כמה המשיכו וכמה לא המשיכו. יש לכם נתונים?

רוית בארי:

כן. יש לי את הנתון הזה. יש לנו 250 תלמידים שביקשו לסיים, יש עוד כ-1,000 שביקשו להמשיך ללמוד. אני רציתי גם לציין שבתקופת הקורונה מה-15.3 המשיכה הלמידה, אמנם בממדים קטנים יותר, והתחילו ללמוד באולפנים, ופתחנו כיתות גם באופן מקוון. מה-31.5 הלימודים ---


היו"ר דוד ביטן:

--- לא מדויק מה שאת אומרת, לא לפי הנתונים האלה. ברגע שתביאי תקציב--- 

אלכס קושניר (ישראל ביתנו):

שניה, אדוני היו"ר, האנשים האלה שלומדים באולפנים של משרד החינוך זה רק חלק מהאוכלוסייה. יש אוכלוסיות נוספות, גם כאלה שלומדים באולפנים פרטיים, וגם כאלה שלומדים בכל מיני תכניות כאלה ואחרות של הסוכנות היהודית ועוד ועוד.

היו"ר דוד ביטן:

אלה לא קשורים למשרד החינוך.

אלכס קושניר (ישראל ביתנו):

כן. ולכן כשמשרד הקליטה עושה את החישוב, תקחו בחשבון את כולם.

היו"ר דוד ביטן:

את כל הפרמטרים. טוב. תודה רבה. יש עוד אדם שנמצא כאן ולא שמענו אותו. אביה אבוטבול. בקיצור נמרץ אם אפשר.

אני אביטבול:

שלום. תודה שאתם נותנים לי אפשרות לדבר. אני מנהלת אולפן ---- ואני היום פונה אליכם בשם העולים החדשים שכבר לפני שלושה חודשים לא יכולים לקבל אישור זכאות חדש כדי ללמוד באולפן --- אצלנו הכיתות קטנות, בין 4-8 תלמידים וזה בדיוק נותן מענה בתקופה של הקורונה שאפילו תחת משבר אפשר ללמוד בכיתות קטנות ללא חשש להידבקות. אנחנו פותחים כיתות כל הזמן, אלה לא תאריכי מחזורים. מחודש מרס התכנית נעצרה, לא רק בעקבות בעיות טכניות להגיע לאולפן אלא גם בגלל בעיות תקציביות. משרד הקליטה לא מאפשר לתת אישורי זכאות חדשים כדי ללמוד ולפתוח כיתות. 

לפני שבועיים משרד הקליטה כן נתן אישור לאלו שכבר מחזיקים בידם אישור זכאות, שקיבלו אותו לפני חודש מרס, נותנים להם אפשרות להכנס לכיתות, אבל זה לא נותן את המענה לעולים שמחכים כבר שלושה חודשים ולעולים שעתידים להגיע גם בקיץ הקרוב. אנחנו ערוכים לקבל אותם בכיתות קטנות, אנחנו מוכנים כבר ממחר לתת את המענה הזה. צריך גם להבין שהפרויקט, איך שהוא מורכב, מאפשר גם לעולים כבר להתאקלם בשוק התעסוקה ולקבל למשל כיתות ערב, אז כבר להתחיל לממן את עצמם ולהתחיל לעבוד ולקבל כיתת אולפן בשעות הערב. 

הבעיה עכשיו, הדבר שתוקע את העולים זה בעיה תקציבית שלא מאפשרת לתת אישורי זכאות חדשים לכן אני פונה אליכם ומבקשת להעלות את הנושא לגורמים הרלבנטיים של משרד הקליטה.

דגנית סנקר:

הערוץ הזה של אולפנים פרטיים זה ערוץ שהומצא על ידי משרד העליה והקליטה ואנחנו מאוד מאמינים בו. עם זאת, כל מה שאני תיארה זה נכון, אנחנו איפשרנו ל-800 או כמעט 1,000 אנשים שכבר קיבלו זכאות, איפשרנו להמשיך, אנחנו בבעיה תקציבית ועד שלא נקבל את העודפים אין ביכולתנו לצערנו להמשיך עם המסלול הזה. אני רוצה להסביר, אין אף עולה שלא מקבל עברית, הוא יכול ללכת לאולפני משרד החינוך, פשוט לא בערוץ הזה.

היו"ר דוד ביטן:

אני לא מבין את זה. אם הוא התחיל אצלה---

דגנית סנקר:

אם הוא התחיל הוא ממשיך וגומר. היא אומרת למה לחדשים אתם לא נותנים הפניות חדשות ועל זה אני אשיב שלמשרד שלנו כרגע עד שלא יינתנו עודפים ויגיעו התקציבים שצריכים להגיע, אין אפשרות להפעיל את זה.

היו"ר דוד ביטן:

את אומרת שאין לכם תקציב לזה.

דגנית סנקר:

נכון.

היו"ר דוד ביטן:

מתי יהיה לכם ---

דגנית סנקר:

כשיועברו העודפים למשרד. אני מניחה שאייל יודע לענות על זה טוב ממני, אם הוא עדיין איתנו.

היו"ר דוד ביטן:
	
	כן אייל.

איל מדן:

לגבי העודפים, ההחלטה לגבי זה עדיין לא התקבלה והיא צריכה להתקבל בשבועות הקרובים. 

היו"ר דוד ביטן:

תן דחיפה להחלטה. 

אלכס קושניר (ישראל ביתנו):

רק לכיוון הנכון, כי הם לפעמים דוחפים הפוך.

היו"ר דוד ביטן:

מתי תהיה החלטה?

טלי פלוסקוב (הליכוד):

אייל, ההשקעה היום תחסוך המון כסף בעתיד עבור האנשים האלה. האנשים שלא יודעים עברית לא יודעים להתאקלם במדינה שלנו, הם יהיו אלה שיצטרכו לקבל השלמת הכנסה, הם יהיו אלה שיהיו בשכבות החלשות, אנחנו נצטרך להשקיע הרבה יותר אחר כך אם אנחנו לא נשקיע בהם עכשיו. אז תקחו את זה בחשבון.

איל מדן:

לוקחים בחשבון. ההחלטה על העודפים היא החלטה רוחבית בכל הממשלה.

היו"ר דוד ביטן:

אבל מתי זה יהיה?

איל מדן:

הנושא הזה אמור להיות בשבועות הקרובים, אמורה להתקבל החלטה.

היו"ר דוד ביטן:

אבל פה הם צריכים תשובה מיידית. תבין דבר אחד אייל, בהבדל ממשרדים אחרים, כאן יש תקופת זמן קצובה לעולים ואם אתה לא מקבל החלטה מהירה, אז בעצם הם מקבלים את הזכאות שלהם ואחרי שנה הם לא יכולים ללכת ללמוד באולפן. או אתם צריכים לדבר עם מי שצריך אצלכם, עם ראש אגף תקציבים, להגיד לו שפה הוא חייב לתת תשובה מיידית ולא קשור להחלטה רוחבית. כי פה או שאתם נותנים אופציה או שאתם לא נותנים אופציה. שבועות זה הרבה זמן כאן. אני מקווה שלקראת הישיבה הבאה תהיה לך תשובה בעניין הזה. דבר עם מרידור על העניין הזה. אם לא אני אדבר איתו. אני אעזור לך קצת. תודה רבה. 

אנחנו נסיים את הישיבה. נקיים ישיבת המשך בעוד 10 ימים. עד אז אני רוצה אם אפשר שמשרד הקליטה יעביר לנו נתונים מעודכנים וגם עלות תקציבית. דברי עם האוצר, מה העלות, זה לא אומר שמחר בבוקר הכסף קיים. וזה לא הרבה כסף דרך אגב. 

שלומית אבינח:

אתה מתמקד בנושא המשך האולפן.

היו"ר דוד ביטן:

נתונים על האולפן. אני לא מדבר על הגדלת סל הקליטה, שזה דיון עם הממשלה. אנחנו יכולים לדון על כך מחר, אבל זה לא מה שיעזור. גם הסוכנות תביא לנו נתונים על תכנית עציון ומשרד החינוך. אני מציע שמי שירכז את הנייר יהיה משרד הקליטה. גם האוצר ייתן לנו תשובה לגבי נושא התוספות, ולישיבה הבאה בבקשה להזמין את הביטוח הלאומי. הוא פה צד מאוד רלבנטי. יכול להיות שיש כמה החלטות שצריכים לקבל שקשורות לביטוח לאומי על מנת להאריך תקופות ודברים מעין אלה. יש עוד משהו חברי הכנסת?

יואל רזבוזוב (יש עתיד-תל"ם):

תודה על הדיון כבוד היו"ר. אני חושב שדי הבנו כאן את הנושא, כן אנחנו צריכים להתמקד במספרים שזה לא פשוט, אבל הרעיון הוא שמי שרוצה להמשיך ללמוד שתהיה לו אפשרות למחיה. אנחנו מדברים על כסף. אני רוצה להחמיא לך אדוני היו"ר, יש לך את הרגישות שאנחנו מכירים ואתה נכנס לעומק העניינים ואתה באמת רוצה לעזור, ואני בטוח שאנחנו נוכל לקבל --- בדרך כלל אופוזיציה לא מחמיאה לקואליציה ---


היו"ר דוד ביטן:

תודה רבה לכולם. הישיבה נעולה.

